b'\n_START_ARTICLE_\nAugsbur\xc5\xa1ki interim\n_START_PARAGRAPH_\nAugsbur\xc5\xa1ki interim, za\xc4\x8dasna ustavna in cerkvena ureditev, ki jo je cesar Karel V. objavil 30. junija 1548, po dr\xc5\xbeavnem zboru v Augsburgu\xcb\x99(1547-48)._NEWLINE_Augsbur\xc5\xa1ki interim je bil s strani cesarja zami\xc5\xa1ljen kot kompromis med katoli\xc4\x8dani in luteranci, dokler ob\xc4\x8di cerkveni koncil ne bi re\xc5\xa1il spornih vpra\xc5\xa1anj; za\xc4\x8dasno naj bi dolo\xc4\x8dal izvajanje bogoslu\xc5\xbeja, obredov, zakramentov._NEWLINE_Posredni\xc5\xa1ki katoli\xc5\xa1ki in protestantski teologi so sku\xc5\xa1ali obe veroizpovedi predstaviti \xc4\x8dim bolj enakovredno, tako da so v 26 \xc4\x8dlenih naredili primerjavo med njima, a so se na koncu opredelili ve\xc4\x8dinoma za stare (katoli\xc5\xa1ke) obrede, koledar praznikov in \xc4\x8da\xc5\xa1\xc4\x8denj, ki naj bi jih ponovno vpeljali tudi v protestantske de\xc5\xbeele. Protestantom so priznali obhajilo pod obema podobama tudi za laike in poroko duhovnikov. V problematiko vra\xc4\x8danja cerkvenih posestev, ki so si jih protestanti dotlej prisvojili, se interim ni spu\xc5\xa1\xc4\x8dal._NEWLINE_Protestantski volilni knezi in cesarska mesta so interim zavra\xc4\x8dali, zaradi popu\xc5\xa1\xc4\x8danja protestantom pa tudi strogi katoli\xc4\x8dani z njim niso bili zadovoljni. Mavricij Sa\xc5\xa1ki je v decembru 1548 na de\xc5\xbeelnem zboru v Leipzigu posku\xc5\xa1al uveljaviti t. i. leipzi\xc5\xa1ki interim, s katerim pa tudi ni uspel. _NEWLINE_Po ponovnem voja\xc5\xa1kem spopadu med nasprotnima stranema je augsbur\xc5\xa1ki interim leta 1552 nadomestil passavski sporazum.'